উলাগাম সুটরুম ভালিভান
উলাগাম সুটরুম ভালিভান (তামিল: உலகம் சுற்றும் வாலிபன், অনুবাদ 'বিশ্বজয়ী পুরুষ') হচ্ছে ১৯৭৩ সালে মুক্তিপ্রাপ্ত একটি তামিল চলচ্চিত্র। এটি ছিলো একটি বিজ্ঞান-কল্পকাহিনী ভিত্তিক চলচ্চিত্র, চলচ্চিত্রটির পরিচালক ছিলেন তামিল চলচ্চিত্রের গুরু এমজিআর যিনি প্রযোজনাও করেছিলেন, তার সঙ্গে সহ-প্রযোজক ছিলেন আরএম বীরাপ্পান। চলচ্চিত্রটিতে মুখ্য ভূমিকায় অভিনয় করেছিলেন এমজিআর নিজেই এবং নায়িকা হিসেবে ছিলেন লতা যিনি তামিল চলচ্চিত্র জগতে একেবারেই নতুন পদচারণা রেখেছিলেন (এটিই ছিলো লতা অভিনীত প্রথম চলচ্চিত্র), এছাড়াও ছিলেন নাগেশ, মঞ্জুলা, এমএন নম্বিয়ার এবং থাই অভিনেত্রী মেত্তা রুংরাত। চলচ্চিত্রটির আবহ সঙ্গীত এবং গানগুলোর সুরারোপ করেছিলেন সেই সময়কার খ্যাতিমান তামিল সঙ্গীতকার এম এস বিশ্বনাথান। মঞ্জুলার চরিত্রে প্রথমে জয়ললিতা জয়রামকে নেওয়ার কথা ভাবা হলেও পরে মঞ্জুলাই চূড়ান্ত হন।